Šutaj Eštok, Matúš, minister vnútra SR (2024-06-27):
Pán poslanec, ja obdivujem vašu bohorovnosť. Obdivujem ju, pretože ste boli vy štátnym tajomníkom u najneschopnejšej ministerky v histórii Slovenskej republiky. Vy ste niesli zodpovednosť za štátne IT. A keď je tu ešte štátne IT, ktoré by bolo viac zdevastované, ako za vašej, vášho pôsobenia „odborného“, tak by som ešte chcel vedieť, že kto viacej nesie zodpovednosť za ten stav. Preto obdivujem vašu bohorovnosť a že vy sa dokážete pýtať, kto manažérsky zlyhal? Viete, kto manažérsky zlyhal? Pán Ódor! Pretože pán Ódor mal v čase, keď bol ministrom vnútra, na stole zmluvu o dodaní čistopisov. Ja sa pýtam, čo mu bránilo v tom, aby tú zmluvu podpísal? Neviete, neviete sa ho opýtať vy, pán Hargaš, keď ste taký múdry a veselý? Čo bránilo tomu najlepšiemu manažérovi, vášmu kolegovi pánovi Ódorovi, aby podpísal zmluvu na dodanie čistopisov už na jeseň? A mohli sme tak mať dostatok čistopisov pre všetkých občanov Slovenska. Skúsite sa ho opýtať, či mal čas? Prečo nepodpísal, staval lego? Čiže ak sa pýtate, kto nesie zodpovednosť za to, v akom stave to ministerstvo vnútra je, tak je odpoveď jasná. Nesie za ňu zodpovednosť pán Mikulec a za doklady osobne nesie zodpovednosť váš kolega, líder Progresívneho Slovenska v Eurovoľbách pán Ódor, ktorý nemal čas podpísať zmluvu na dodanie čistopisov, preto ich bolo nedostatok, pán Hargaš! A keď niekto nesie zodpovednosť za to, že Slovensko v rámci digitalizácie a rozvoja štátneho IT je v takom stave, v akom je, že zajtra musia zatvárať firmu SK IT v Košiciach, tak ste to vy a pani Remišová! Tak si preto vyprosím, vyprosím si, aby ste tu ako najmúdrejší poslanec kohosi kritizovali, najprv sa pozrite, pán Hargaš, do zrkadla, pozrite sa na vaše výsledky, kde ste zlyhali v štátnom IT ako celku vy osobne, vy osobne, nie pani Remišová. Pretože pani Remišová ani nevie, čo to je počítač, ale vy ste boli jej štátny tajomník, ktorý mal na zodpovednosti to, ako sa bude štátna informatizácia vyvíjať. A ja sa pýtam, čo vy ste dokázali, prosím vás? Čo ste dokázali v rámci dokladov, prečo ste ako štátny tajomník nekritizovali vtedajší ministerský rezort, že nie sú schopní zabezpečiť kritickú infraštruktúru v rámci dodávky pasov? Že neboli schopní zabezpečiť technické riešenie od roku 2019! Že nedokázali obstarať to, čo my sme za dva mesiace dokázali obstarať, to je technické zariadenie na tlač dokladov, aby sa mohli dať tlačiť dvakrát tak rýchlo. Čo ste urobili vy? A viete, keď tu hovoríme, že či sme o tom mali vedieť, alebo nemali. My každý deň nachádzame kostlivcov v skrini, tak sme presne aj na januárovej konferencii tlačovej informovali o kostlivci vášho kolegu pána Ódora a pána Mikulca, že neboli schopní urobiť dodatok k podpisom na čistopisy. Tak som dneska informoval o ďalšom kostlivcovi, že váš kolega pán Ódor podpísal zmluvu na 1 milión eur na pancierové autá, ktoré neboli dodané, ale boli zaplatené. Choďte sa jeho pýtať, ak sa tu pýtate na zodpovednosť, tak ja sa pýtam na vašu zodpovednosť, vy, vy, pán Hargaš, nesiete spoluzodpovednosť na tom, v akom stave je informatizácia na Slovensku za vlády pani Remišovej. Vy ste boli priamo zodpovedný za informatizáciu, aj za to, že ste mali byť vy ten, ktorý mal tlačiť na ministerstvo vnútra, že kde sú? Prečo si neobjednali tie tlačiarne, ktoré mali objednať? Vy za to nesiete zodpovednosť, ak sa ma pýtate priamo, tak ste to vy, pán Mikulec, pán Ódor a ďalší. Čiže odpoveď je veľmi jednoduchá, pán Hargaš. (Potlesk v sále.) Nestačí sa iba usmievať, nestačí kritizovať, keď ste akože treťosektorový odborník o rozkradnutej jednej miliarde. Treba robiť! Viete, čo ste urobili vy? Za dva roky, či koľko ste boli štátnym tajomníkom? Nič! Že informatizácia dnes je v najhoršom stave, v akom kedy bola. Toto je výsledok váš, odborníkov z Progresívneho Slovenska! Čiže keď sa chcete baviť o tom, kto tú zodpovednosť nesie za stav, v akom je dnes Slovensko nielen v oblasti verejných financií, ale aj v rámci digitalizácie, tak je to priamo Progresívne Slovensko, ktoré nedokázalo nič v rámci digitalizácie, aj v rámci týchto pasov. Pretože ste to mali byť vy, mali ste to byť vy ako štátny tajomník zodpovedný za digitalizáciu, za procesy v krajine, ktorý mal prísť za pánom Mikulcom, opýtať sa ho, či už dopil a či už je schopný riešiť aj problémy občanov Slovenskej republiky, medzi ktoré patria aj pasy. Potom by sme neboli my v HLAS-e na ministerstve vnútra, ktorí musia toto riešiť. A každý deň tých kostlivcov v skrini vyberať. Takže sme podpísali, pani kolegyňa, dodatky k týmto zmluvám, ktoré nebol schopný podpísať pán Ódor, ani pán Mikulec, tak my sme ich podpísali po nástupe na ministerstvo. My sme objednali ďalšiu tlačiareň, ktorá stojí 15 miliónov. Objednali sme ešte jednu tlačiareň, aby keď vypadne tá druhá, bolo všetko zabezpečené. My sme tí, ktorí menia teraz celý dizajn občianskych preukazov a pasov, kde bude aj slovenské logo. Kde sa nebudeme hanbiť za to, že sme Slováci. (Potlesk.) Kde bude slovenský štátny znak, takto budú vyzerať pasy. Nie, nebudeme sa hanbiť za to, že sme Slováci. Takéto pasy budú a občania si môžu na ne počkať... (Prerušenie vystúpenia časomerom. Potlesk.)